כנס ספרות ספקולטיבית: סופרים, ספרים ותהליכי כתיבה

לפני שהיו סרטי מדע בדיוני בקולנוע וסדרות מד"ב בטלויזיה, היו סיפורי וספרי מד"ב. בכנס בִּדְיוֹן, האגודה הישראלית למדע בדיוני ולפנטסיה בוחרת להתמקד בתחום הספרותי ולהעניק לו את מרכז הבמה. הרצאות ופאנלים על ספרים תמיד היו ותמיד יהיו חלק חשוב מהכנסים האחרים של האגודה, אבל בכנס בדיון הם המוקד והמרכז.

סופר הפנטסיה האירי פול קארני יהיה אורח הכבוד של הכנס. פול קארני הוא מחבר סדרת הפנטסיה המצליחה "ממלכות האל", ששלושת כרכיה הראשונים כבר ראו אור בעברית.

ספרות מד"ב ופנטסיה ישראלית היא בריה חיה ונושמת, שמתפתחת ומתבגרת כל הזמן. בכנס בדיון, נכוון זרקור אל כמה מהיוצרים המרכזיים בארץ בתחום זה, עם הרצאות ופנלים בהם ישתתפו גיל הראבן, ורד טוכטרמן, גיא חסון ואסף אשרי, וכמה מהכותבים שהופכים את כתב העת "חלומות באספמיה" לבמה כה מרתקת לספרות מד"ב ופנטסיה מקורית.

בכנס יתקיימו גם מספר הרצאות אודות כתיבה וכותבים, ועל הז'אנר בארץ ובחו"ל, שיוגשו על ידי מרצים מבין סופרי, עורכי וחובבי המד"ב והפנטסיה, ביניהם אנשי אקדמיה כד"ר אילנה גומל, ד"ר עמנואל לוטם ופרופ' נחמן בן יהודה.

הכנס יתקיים ביום ה', 27/5/2004, בתיאטרון מופת ברמת גן (רחוב הרצל 13, פינת רחוב קריניצי). 

לפרטים נוספים, בקרו באתר הכנס: http://fiction.sf-f.org.il

נשמח לראותכם בכנס!